14-jarige verdrink by St. LuciaFoto: Netcare 911 ŉ Veertienjarige meisie het Saterdag in die see by Jabula-strand in St. Lucia in KwaZulu-Natal verdrink. Volgens Craig Lambinon is die Nasionale Seereddingsinstituut (NSRI) omstreeks 11:00 na die strand ontbied. “Met ons aankoms op die toneel is die meisie reeds deur omstanders uit die see gehaal. Daar is met mond-tot-mond-asemhaling begin en paramedici het kort daarna op die toneel aangekom.” Foto: Netcare 911 Shawn Herbst, woordvoerder van Netcare 911, het gesê die meisie het glo saam met vriende geswem toe sy in die moeilikheid beland het. Paramedici het by die pogings om die meisie by te bring aangesluit. Haar toestand het egter versleg en sy is kort daarna op die toneel dood verklaar. Die omstandighede van die voorval word ondersoek. Lambinon het die NSRI se medelye met die meisie se familie betuig.